Reynir að koma sér undan ábyrgð í umdeildum málum
Halldór Ásgrímsson, formaður Framsóknarflokksins, segist telja að í nýrri ævisögu Steingríms Hermannssonar, fyrrverandi formanns flokksins og fyrrverandi forsætisráðherra, sé hann að reyna að koma sér undan ábyrgð á umdeildum málum. Hann segir að hann hafi haft forystu um gerð EES-samningsins og gerð hans hafi verið mjög langt komin við ríkisstjórnarskiptin 1991. Halldór kannast heldur ekki við að ágreiningur hafi verið milli hans og Steingríms um setningu laga um stjórn fiskveiða. Í viðtali við Morgunblaðið svarar Halldór m.a. frásögn Steingríms af tilurð kvótakerfisins og EES-samningsins. Steingrímur segir í bókinni að hann hafi alla tíð haft efasemdir um kvótakerfið. Halldór hafi hins vegar knúið málið í gegn og hafi haft um það meira samráð við hagsmunaðila í sjávarútvegi en samherja sína í flokknum. Halldór segist ekki kannast við að ágreiningur hafi verið milli sín og Steingríms þegar unnið var að því að móta lög um stjórn fiskveiða. Stein?grímur hafi tekið þátt í þeirri vinnu og haft skilning á mikilvægi þess að koma sjávarútveginum út úr þeim vanda sem hann var í. "Ég er þeirrar skoðunar að menn eigi að bera ábyrgð á því sem þeir stóðu að. Allt starfið var unnið í ríkisstjórnum sem voru meira og minna undir forystu Steingríms Hermannssonar og þar af leiðandi ber hann fulla ábyrgð á því," segir Halldór. Halldór segir ennfremur að Steingrímur hafi haft forystu um gerð EES-samningsins, en hann hafi snúist til andstöðu við hann eftir kosningarnar 1991. Málið hafi þá verið komið mjög langt og Framsóknarflokkurinn hafi farið í kosningarnar vorið 1991 undir þeim merkjum að ljúka gerð samningsins. "Þegar ég fór yfir málið eftir kosningar og það sem ég hafði sagt um það þá var mér lífsins ómögulegt að velta mér algerlega yfir á hina hliðina í afstöðu minni. Ég átti erfitt með að skilja það hvernig Steingrímur ætlaði að halda efnislega á málinu." Halldór segist telja að gagnrýni Steingríms á afstöðu Framsóknarflokksins í stóriðju- og umhverfismálum, eftir að hann lét af formennsku í flokknum, hafi verið ómakleg. "Það er alveg ljóst að það er tekið meira eftir gagnrýni fyrrverandi forystumanna en annarra í erfiðum og viðkvæmum málum. Það er afar auðvelt að nýta sér þá gagnrýni sjálfum sér til framdráttar og ég er alveg sannfærður um það að sú einkunn sem Steingrímur hefur verið að gefa okkur félögunum með ýmsum hætti hefur verið vatn á myllu andstæðinga flokksins."
Halldór Ásgrímsson segist telja að í nýrri ævisögu Steingríms Hermannssonar sé hann að reyna að koma sér undan ábyrgð á umdeildum málum.
Hann segir að hann hafi haft forystu um gerð EES-samningsins.
Gerð hans hafi verið mjög langt komin við ríkisstjórnarskiptin 1991.
Halldór kannast heldur ekki við að ágreiningur hafi verið milli hans og Steingríms um setningu laga um stjórn fiskveiða.
Steingrímur segir í bókinni að hann hafi alla tíð haft efasemdir um kvótakerfið.
Halldór segist telja að gagnrýni Steingríms á afstöðu Framsóknarflokksins í stóriðju- og umhverfismálum, eftir að hann lét af formennsku í flokknum, hafi verið ómakleg.